M. Maďarič, minister kultúry SR: (2009-06-26):
Najprv začnem s tými úvermi. Akceptujem tento pozmeňujúci návrh. Ale aby bolo jasné, k čomu smeroval. Neviem, či ste dostatočne oboznámení o tom, aké úvery si berú verejnoprávne médiá. Berú si predovšetkým kontokorenty na začiatku roka v preklenovacom období, kým im nabehnú platby za úhrady. Je to prax, ktorá je dlhoročná, ale vzhľadom na to, že boli začlenené ako subjekty do verejnej správy, tak v istom momente prestali byť tieto úvery v podstate legálne a pokúsili sme sa v zásade na ich žiadosť dostať to do súladu so zákonom o rozpočtových pravidlách. A nevedel som presvedčiť o tomto svojho koaličného partnera, ale keďže cieľom novely je predovšetkým zmluva so štátom, tak to akceptujem, ale toto sú tie úvery. Nič iné. Takže aj vy, keď sa k tomu tak vehementne hlásite, tak si buďte vedomí toho, že nie je to len dobré pre tie verejnoprávne médiá. Aká je situácia s financovaním verejnoprávnych médií? Dlhé, dlhé roky nie je možné financovať verejnoprávne médiá bez dotácií. Tie dotácie boli za všetkých vlád. Aj za tej vašej. Dotácie, pani poslankyňa, vždy aj znamenajú priamy vzťah a zmluvu s ministerstvom kultúry. Hovorím o dotácii, nie o kompenzácii. Lebo doteraz bola udelená kompenzácia za oslobodených poplatníkov. A zmluva je tiež určitá forma dotácie, ale veľmi transparentná, prerokúvaná vo viacerých fázach. Hlavne východisko tej zmluvy, toho, na čo bude poskytnutá dotácia, vychádza – a takto aj hovorí tá novela – z dlhodobej stratégie rozvoja programovej služby. Čiže nediktuje minister, ale základňou a možno v konečnom dôsledku aj financovanie toho, čo ste vy spomenuli, to znamená vzdelávacie programy, programy pre deti a mládež, musí byť obsiahnuté v tom, čo pripravia manažmenty ako dlhodobú stratégiu rozvoja programovej služby. Z nej, z tejto svojej stratégie, vytvorí manažment návrh zmluvy, k tomu ešte zaujmú – a všetko verejne a transparentne – stanoviská príslušné rady a potom idú ako partnerovi ministerstvu kultúry a nakoniec sa uzatvára rámcová zmluva, a nie na konkrétne tituly, ale na určité programové typy. Čiže nie je tam možný žiadny programový zásah ministerstva kultúry, že budete robiť program s takýmto obsahom a s takýmto obsadením a taký režisér alebo neviem čo. Ale naopak, oproti súčasnému stavu je to vylepšenie, zásadné vylepšenie spôsobu dotovania verejnoprávnych médií, pretože s počtom obyvateľov nepohneme a iná možnosť, ako financovať verejnoprávne médiá, je astronomicky zvýšiť úhrady. A dostanem sa k tomu, čo ste tu viackrát citovali. Vy to nazývate „zástrčkový zákon“. Ja neviem, prečo vy stále hovoríte o jeho neúspešnosti? Máte k dispozícii čísla? Bez toho, aby sme zvýšili platbu, to znamená, je to ešte v korunách slovenských stále tých 140 korún, dokonca s tým, že sme ešte ďalšie, pretože my sme sociálni demokrati, sme oslobodili ďalšie skupiny obyvateľstva, buď v hmotnej núdzi, alebo zdravotne ťažko postihnutých, a že pri právnických osobách sme nešli zaťažovať živnostníkov a že sa to týka až tých, ktorí zamestnávajú od troch osôb viac, možno vy by ste to urobili, keďže ste v zásade aj vyslovili súhlas so „zástrčkovým zákonom“, vy by ste možno zaťažili aj jednotky živnostníkov. A napriek tomu a napriek tomu v prvých ôsmich mesiacoch minulého roka, keď tento systém len nabiehal, sa dokázalo získať naviac o vyše 150 miliónov. Tak prečo vy hovoríte o neúspešnosti? (Reakcia z pléna.) Hovorím tých prvých 8 mesiacov. Dnes je ten výber na 95 %. Uvedomte si, aké percento bolo výberu v predchádzajúcom období, keď sa išlo podľa vášho zákona o koncesionárskych poplatkoch. (Reakcia z pléna.) No, tak ale prečo hovoríte, prečo ten zákon iba absolútne potierate a hovoríte ako o zlom, keď dokázal bez toho, aby sme obyvateľstvo viac zaťažili, vybrať viac. A mnohých ľudí sme ešte oslobodili. Ako naozaj, tak buď tu budeme naozaj vo všetkom demagogickí, alebo aspoň trošku nejakej súdnosti sa tu dočkám, pani poslankyňa. Nakoniec, stále veci politizujte a ja som aj rád, že v mnohých veciach názorovo sa s vami nezhodnem, ale viete ísť do polohy, že vy ste presvedčení demokrati a my nie sme presvedčení demokrati. Ja neviem, prečo si takéto veci dovoľujete? Ja si myslím, že v tomto parlamente sme všetci demokrati. Prečo vy dávate úspešnosť nejakej zmluvy, podmieňujete tým, že či to predkladajú presvedčení alebo nepresvedčení demokrati? Ako na toto vôbec prichádzate? Kedy som ja nerešpektoval ako demokraciu? Ja neviem, prečo takýmto spôsobom zaťahujete takýto politický populizmus podľa mňa do vecného zákona, kde sa môžeme, samozrejme, rozchádzať. Ale ako, hm... Lebo nakoniec, začali ste tým, že zákon vytvára priestor pre ingerencie ministra, ale potom ste prišli aj k tomu, že nemusí predstavovať hrozbu, a ak by ho predložili presvedčení demokrati. A nakoniec ste tu hovorili aj to, že ako, do akej situácie sme dostali zákonmi verejnoprávne médiá. Ale väčšinu tých zákonov ste prijímali vy v predchádzajúcom období! Presvedčení demokrati. Presvedčení demokrati, ste zmenili napríklad spôsob volenia generálnych riaditeľov, to najmä bolo vtedy toho veľkým presadzovateľom pán poslanec Galbavý, a dnes presvedčení demokrati sami hovoríte, že ten systém je zlý. Tak ako ja si myslím, že za stav, v akom sú verejnoprávne médiá, majú maslo na hlave všetci politici, všetky garnitúry. Niečo... (Reakcia z pléna.) Nie, nie. Tak ja som, v tomto štádiu určite aj to, čo ja robím, nie je bezchybné, ale snažím sa to nejakým spôsobom podľa môjho presvedčenia vylepšovať, ale nezaťahujem do toho takéto argumenty, ako hovoríte vy. Ďakujem pekne. (Potlesk.)